Números 23
1Ucatsti Balaamajj sänwa:
—Aca chekarojj pakallko altaranac lurapjjam; waquichapjjaraquim pakallko vaca kallunaca, pakallko orko ovejanacampi —sasa.
2Balac reyejj luränwa cuntejj Balaamajj luram siscatayna uqhama, ucatsti panpachaw mä vaca kallumpi, mä orko ovejampi sacrificiot loktapjjäna sapakat altarjjaru.
3Ucjjarusti Balaamajj Balac reyirojj sänwa:
—Sacrificionac loktat thiyaru kheparam, ucañcamasti nayajj saräw inas Tatitu Diosajj nayampi jiquisir jutascchi uc uñjiri. Ucampis nayajj yatiyaraquïmaw cuntejj jupajj nayar yatiyquitani ucjja —sasa.
Balaamajj Israelaruw bendice
Ucapachasti Balaamajj mä wasara kolluruw sarawayjjäna, 4ucansti Diosaw juparojj uñstäna, Balaamasti sänwa:
—Pakallko altaranac waquichayta, sapakat maynirojj mä vaca kallumpi, mä orko ovejampi sacrificiot loktta —sasa.
5Ucatsti Tatituw Balaaman lacaparojj uchäna cuntejj parlañapäqui ucjja, aqham sasa:
—Cutt'am cawqhancquitejj Balac reyejj ucqharu, ucatsti parlam cuntejj siscsma uca —sasa.
6Balaamasti cuttjjänwa, ucatsti Balac reyirojj uñjänwa sacrificionac thiyan sayt'ata, take moabita jilïrinacampi chica. 7Ucapachaw Balaamajj aca arunac arsüna:
“Inti jalsu toke kollunacata,
Aram sat chekatpachwa Balac sat Moab reyejj jutayitu.
‘Jutam, Israelar ñankhacharapita’ saraquituwa,
‘Jacobon marcapataquisti jan walinac mayiraquim’ sasa.
8Ucampisa ¿cunjämsa nayajj ñankhachäjja cawquïrirutejj Diosajj jan ñankhachiqui ucarojja?
¿Cunjämsa jan walinac mayiraquëjja, Tatitutejj jan muncchi ucarojja?
9Aca jach'a kalanac patatwa uñjta,
aca jisc'a kollunac patatwa uñtaracta;
yakhachataw aca marcajj jacaraqui,
janiraquiw cawquïr marcjamäquisa.
10Jupanacasti lak'jamäpjjewa, ¿qhitis jact'araquispa?
¿Qhitisa kawkhätapsa yatiraquispa?
Nayasti uca asqui jakenacampi chica jiwañ munirista,
tucuyajjas jupanacanjamaraquïspa” sasa.
11Ucatsti Balac reyejj Balaamarojj sänwa:
—¿Cunsa lurasctajja? Nayasti uñisirinacajjar ñankhachañataquiw irpayansma, jumasti jichhajj bendiciractasä —sasa.
12Ucatsti Balaamajj sänwa:
—Jumampisti parltanwa cuntejj nayar Tatitu Diosajj sisquitani ucaqui sämajj —sasa.
13Ucampis Balac reyejj sascaquïnwa:
—Nayampi chica jutam yakha chekaru, ucansti campamento thiya uñjaraquïta, ucampis janiw takpach campamento uñjcätati, ucqhatpacha ñankhacharapita —sasa.
14Balac reyejj Zofim chekaruw Balaamarojj irpäna, Pisga sat kollu pataru, cawqhantejj pakallko altaranac lurcäna, ucanwa sapakat altararu mä vaca kallumpi, mä orko ovejampi sacrificion loktäna. 15Uca chekanwa Balaamajj Balac reyirojj aqham säna:
—Aca sacrificionac loktat thiyaru kheparam; ucañcamasti nayajj Diosampi jiquisiriw sarä —sasa.
16Tatitusti Balaamampi jiquisiriw mistunïna; ucat lacaparojj uchänwa cuntejj parlañapäcän uca arunaca, uqhamaraquiw aqham säna:
—Cutt'am cawqhancquitejj Balac reyejj ucqharu; parlam cuntejj siscsma uca arunaca —sasa.
17Balaamajj cutt'anjjasinjja uñjänwa Balac reyirojj sacrificionac loktat thiyan sayt'ata, Moabita jilïrinacamp chica. Balac reyejj Balaamarojj jisct'änwa, aqham sasa:
—¿Cunsa Tatitojj sistam? —sasa.
18Ucatsti Balaamajj aca arunacwa arsüna:
“Balac, Zipor chachan yokapa, suma ist'ita.
19Janiw Diosajj jiwir jakenacjamäquiti.
Janiw c'arisquiti ni yakha amuyunïquisa.
Cunapachatejj jupajj cunsa arsu ucqhajj lurapuniwa.
Cunapachatejj cunsa arupampejj arsu ucqhajj phokhapuniwa.
20Nayasti bendiciñatac qhitatätwa.
Diosatejj bendizchejja, janiw nayajj jupar jarc'quiristti.
21Janiw qhitis uñjquiti cuna jan walinacsa, ñankhanacsa Jacobon Israel marcapanjja.
Dios Tatituw jupanacampi chicäsqui.
Jupanacasti reyirjamaraquiw unt'asipjje.
22Diosaw jupanacarojj Egipto marcat irpsuni,
búfalo sat animaljam ch'amaniw tucupjje.
23Jacob contrajj janiw yatirinacan luratanacapajj cunäquisa.
Israel contrajj janiw layka jakenacan laykasitanacapajj cunäquisa.
Jichhasti waquisiw sañajja:
‘Kawkha uñacht'äwinacsa Diosajj jumampi luri.’
24Aca marcasti mä ajjsarcañ leonjamaw sartasi,
janiw samarcaniti catjatap mank'antañcamajja.
Uqhamarac jiwayatanacapan wilap umantañcamasa” sasa.
25Balac reyejj Balaamarojj sänwa:
—Janejjay aca marcarojj ñankhachcstatejja, janiraquiy bendicimtejja —sasa.
26Ucjjarusti Balaamajj sänwa:
—¿Janit nayasti siscsma, cuntejj Tatitojj nayar parlam sisquitani ucaqui säma sasinjja?
27Ucatsti Balac reyejj sänwa:
—Jutam, yakha chekaruw irpäma, inas Diosajj uca chekat Israel marcaru ñankhachañ munchispa —sasa.
28Uqhamaw Balac reyejj Balaamaru irpjjäna, Peor sat kollu pataru, cawqhantejj take wasara uñstqui ucqharu. 29Ucqhansti Balaamajj Balac reyirojj sänwa:
—Acqharu pakallko altaranac lurarapita, ucatsti waquicht'arapiraquita pakallko vaca kallunaca, pakallko orko ovejanaca.
30Balac reyejj luränwa cunjämtï Balaamajj siscatayna uqhamarjama, ucatsti sapakat altararuw mä vaca kallumpi, mä orko ovejampi sacrificiot loktäna.
por_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn gla_Latn gla_Latn tum_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn